Source: https://sluby.sme.sk/slub/216/predlzenie-lehoty-na-odhlasenie-zamestnanca-zo-socialnej-poistovne
Timestamp: 2019-02-20 03:40:00+00:00

Document:
Predĺženie lehoty na odhlásenie zamestnanca zo Sociálnej poisťovne - Splnený sľub | sluby.sme.sk
Na splnenie sľubu sme čakali 5 mesiacov 15 dní
Predĺženie lehoty na odhlásenie zamestnanca zo Sociálnej poisťovne
"Lehota na odhlásenie zamestnanca zo Sociálnej poisťovne sa má predĺžiť z 1 dňa na 8 dní. A lehota, dokedy má zamestnávateľ predložiť poisťovni evidenčný list dôchodkového poistenia, sa má zase predĺžiť z 3 na 8 dní od skončenia pracovného pomeru."
Tento sľub je zahrnutý v zozname úloh v balíčku opatrení pre podnikateľov zverejnených 4.mája 2017. Podľa ministra hospodárstva Petra Žigu nepôjde o veľké štrukturálne zmeny v systéme ani o zásadné novely zákonov, bude sa jednať len o drobné zmeny a vylepšenia. Cieľom opatrení by malo byť vytvorenie stabilného prostredia bez zbytočnej byrokracie.
Podľa súčasného znenia Zákonu o sociálnom poistení je podľa § 231 Povinnosti zamestnávateľa, zamestnávateľ povinný odhlásiť zamestnanca po skončení pracovného pomeru do jedného dňa: „zamestnanca podľa § 4 ods. 1 na nemocenské poistenie, na dôchodkové poistenie a na poistenie v nezamestnanosti a zamestnanca podľa § 4 ods. 2, okrem zamestnanca v právnom vzťahu na základe ním určenej dohody o brigádnickej práci študentov podľa § 227a, na dôchodkové poistenie pred vznikom týchto poistení, najneskôr pred začatím výkonu činnosti zamestnanca, odhlásiť zamestnanca najneskôr v deň nasledujúci po zániku týchto poistení okrem zániku povinného nemocenského poistenia a povinného poistenia v nezamestnanosti podľa § 20 ods. 3, zrušiť prihlásenie do registra poistencov a sporiteľov starobného dôchodkového sporenia, ak poistný vzťah podľa § 20 nevznikol, a oznámiť zmeny v údajoch uvedených v § 232 ods. 2 písm. a) až c)"
Podľa súčasného zákona má zamestnávateľ tri dni na predloženie evidenčného listu dôchodkového poistenia:„viesť o svojich zamestnancoch evidenciu na účely sociálneho poistenia a predložiť túto evidenciu pobočke do troch dní od uplatnenia nároku na dávku alebo od skončenia pracovného pomeru alebo iného právneho vzťahu k zamestnávateľovi,"
Podľa sadzobníku pokút môže byť zamestnávateľovi za každý omeškaný deň odhlásenia zamestnanca z evidencie sociálnej poisťovne priznaná pokuta vo výške 0,30 – 16,60 eur za deň, pričom najviac spolu môže táto pokuta predstavovať 16 596,96 eur. V prípade oneskoreného predloženia výkazu na starobné dôchodkové sporenie sa pokura pohybuje v rozmedzí 1,60 – 663,80 eur za jeden výkaz.
Podnikatelia a odborníci sú k týmto navrhovaným zmenám vcelku naklonení. Podľa daňovej poradkyne Alice Ordy Oravcovej budú opatrenia priaznivé: „Opatrenie bude prínosom pre podnikateľov, avšak je potrebné zvážiť predĺženie lehoty aj pre prihlasovanie do Sociálnej poisťovne. Práve tento úkon predstavuje pre zamestnávateľa väčšie riziká v podobe pokút za nedodržanie časových lehôt.“
Richard Sulík zareagoval na predstavené vládne opatrenia v rámci tlačovej besedy, kde poukázal na skutočnosť, že niektoré opatrenia ako aj predĺženie lehoty na odhlásenie zamestnanca zo Sociálnej poisťovne na osem dní strana SaS už v minulosti predložila vo svojej Agende 2020 (.pdf, s.10).
Minister práce, sociálnych vecí a rodiny Ján Richter predložil na rokovanie NR SR (12.9.2017) zmeny v zákone o nelegálnej práci, podľa ktorých neprihlásenie zamestnanca do Sociálnej poisťovne v lehote do siedmich dní sa už nemá považovať za nelegálne zamestnávanie.
Poslanci schválili zákon na októbrovej schôdzi so 121 hlasmi za. Ustanovenia vstupujú do účinnosti od 1. januára 2018.
<iframe width="640" height="280" src="https://sluby.sme.sk/embed/slub/216">

References: § 231
 § 4
 § 4
 § 227
 § 20
 § 20
 § 232